ЯшIэжь агъэлъэпIагъ — Адыгэ макъ\nХэгъэгу зэошхом илъэхъан Адыгеим нэмыц техакIохэр зырафыжьыгъэхэр илъэс 78-рэ зэрэхъугъэр тыгъуасэ респуб­ли­кэм щыха­гъэу­нэфыкIыгъ. Ащ фэгъэ­хьы­гъэ Iоф­тхьабзэ­хэр муниципальнэ псэупIэхэм зэкIэми ащы­кIуагъэх.\nА мафэм АР-м и ЛIышъхьэу КъумпIыл Мурат заом хэкIодагъэхэм ясаугъэт зэхэтэу Мые­къуапэ дэтым къэгъагъэхэр кIэ­рилъхьагъэх. Ащ хэлэжьагъэх АР-м и Къэралыгъо Совет — Хасэм и Тхьаматэу Владимир Нарожнэр, УФ-м и Президент и Полномочнэ лIыкIоу Къыблэ Федеральнэ шъолъырым щыIэм АР-мкIэ иинспектор шъхьаIэу Сергей Дрокиныр, АР-м ими­нист­рэхэм я Кабинет хэтхэр, Парламентым идепутатхэр, укIо­чIыгъэ структурэхэм, хьыкумхэм, общественнэ организациехэм ялIыкIохэр.\nМыкIосэжьырэ машIом къэгъа­гъэхэр зыкIэралъхьэхэм ыуж Хэгъэгур шъхьафит зышIыжьыгъэ тидзэкIолIхэм зы такъикърэ афэ­шъыгъуагъэх. Нэужым Мые­къопэ чIыпIэ гарнизоным иоркестрэ марш къыригъаIозэ, ащ идзэхэр площадым къырыкIуагъэх.\nАР-м и ЛIышъхьэ ветеранхэм, зэкIэ республикэм щыпсэухэрэм СМИ-м закъыщыфигъэзагъ, нэмыц техакIохэр Адыгеим зырафыжьыгъэ мафэмкIэ къафэгушIуагъ.\n«Хэгъэгу зэошхом ихъугъэ­-шIагъэхэм, тичIыпIэгъухэм лIы­хъу­жъыныгъэу зэрахьагъэм, Те­кIоныгъэм яIахьышхо зэрэха­шIыхьагъэм яшIэжь зэрэхэлъым Адыге­им илIэужхэр зэрепхых.\nЛъытэныгъэ зыфэтшIырэ ти­чIыпIэгъухэр! Адыгеим нэмыц­-фашист техакIохэр зырафыжьыгъэхэр илъэс 78-рэ зэрэ­хъурэм фэшI тыгу къыддеIэу тышъуфэгушIо! Мамыр огур ренэу шъуа­шъхьагъ итынэу, щыIэкIэ-псэукIэ дэгъу шъуиIэнэу, шIоу щыIэр къыжъудэхъунэу тышъуфэлъаIо!\nТиветеран лъапIэхэр, лъхъанчэу шъхьащэ къышъуфэтэшIы, псауныгъэ пытэ шъуиIэнэу, шъуи­гъашIэ кIыхьэ хъунэу, жъы­шъхьэ мафэ шъухъунэу, шъуиунагъохэм зэгурыIоныгъэрэ гу-фэ­бэныгъэрэ арылъынэу шъуфэтэIо!» — къыщеIо джэпсалъэм.\nДжащ фэдэу ЛIышъхьэм Адыге­им партизан купи 9 зэрэщызэхащэгъагъэр, ахэм операцие 200-м ехъу зэрэзэрахьа­гъэр, нэмыц дзэкIолI мини 2,5-рэ зэ­раукIыгъэр, пыим чIэнэгъэ­шхохэр зэрэрагъэшIыгъэхэр ипсалъэ къыщыхигъэщыгъ.\nШъугу къэдгъэкIыжьын, 1943-рэ илъэсыр ары хэкур шъхьафит ашIыжьынэу зырагъэжьагъэр. Нэмыцхэр апэ станицэу Дахъом дафыгъэх, нэужым, щылэ мазэм, Мыекъуапэ, Мыекъопэ, Джэджэ, Кощхьэблэ ыкIи Шэуджэн районхэм арафыжьыгъэх.\nКъыкIэлъыкIогъэ мэзэе мазэм Красногвардейскэ ыкIи Теуцожь районхэр шъхьафит ашIыжьы­гъэх. Мэзаем и 18-м лъыгъэчъэ зэо хьылъэкIэ аужырэ нэмыц дзэкIолIхэр Тэхъутэмыкъое райо­ным рафыжьыгъэх, ащ икъуаджэ­хэу Афы­псыпэрэ Псэй­тыкурэ шъхьафит хъужьыгъэх. Ары а мафэр Адыге­ир шъхьафит зашIы­жьыгъэ мафэу зыкIалъытагъэр.\nАдыгеим икIыгъэу заом илъэ­хъан Дзэ Плъыжьым къулыкъу щихьынэу нэбгырэ мин 80 кIуа­гъэ, мин 33-м ехъу хэкIо­дагъ. ЗэкIэ тичIыпIэгъухэр тынхэмкIэ къыхагъэщыгъэх, нэбгырэ 59-мэ Советскэ Союзым и ЛIы­хъужъ цIэр къафагъэшъошагъ е Щытхъум иорден ика­валер хъугъэх.\nПредыдущая АР-м и ЛIышъхьэ музеим ипащэ IукIагъ\nСледущая Soydaşlarımızla yakından ilgileniliyor